Knud Erik Kirkegaard (KF), 2002-12-04:
I Det Konservative Folkeparti kan vi ikke støtte dette forslag med forbud mod dobbeltmandater.
Vi har den opfattelse, at hvis man i et parti ikke ønsker dobbeltmandater, så har man mulighed for at lave interne partiregler, der forhindrer, at dette finder sted, og hvis man som vælger ikke ønsker, at en person skal sidde både som borgmester og som folketingsmedlem samtidig, ja, så har man naturligvis mulighed for at stemme på en person, der tilkendegiver, at vedkommende ikke ønsker at varetage to sådanne poster samtidig.
Når jeg tager afstand fra lovforslaget, er det ikke ensbetydende med, at jeg anbefaler brug af dobbeltmandater.
Jeg har selv ved en enkelt lejlighed optrådt som borgmesterkandidat, ikke med større succes i øvrigt, men jeg tilkendegav klart i den forbindelse, at hvis det skulle gå sådan, at jeg blev borgmester, så ville det naturligvis omgående have den konsekvens, at jeg ikke længere var medlem af Folketinget.
Jeg betragter det også som værende overmåde besværligt at varetage sådanne to job samtidig.
Jeg ved lidt om, hvad det vil sige at løfte arbejdsbyrden som medlem af Folketinget, og vi har jo også haft lejlighed til i den kommunale verden at følge borgmestres arbejdsindsats ganske tæt.
Derfor er det min konklusion, at det er overmåde vanskeligt - det må det være - at klare begge job tilfredsstillende.
Ikke desto mindre kan jeg konstatere, at der er personer, der har formået at løfte både opgaven som borgmester og som folketingsmedlem og endda også på en, så vidt jeg kan se, fuldt ud tilfredsstillende måde.
Jeg forstår ikke personligt, hvordan det kan lade sig gøre, men det har altså fundet sted, og på den baggrund mener jeg ikke, vi skal have et generelt forbud mod dobbeltmandater.
Derfor kan vi ikke støtte lovforslaget.
Jamen det er ingen ny problemstilling for Det Konservative Folkeparti.
Vi har ikke nogen regel i Det Konservative Folkeparti, der siger, at det er umuligt at være folketingsmedlem og borgmester samtidig.
Men vi har faktisk siden 1984 haft en intern skufferegel, der siger, at vi ikke opstiller personer, som har til hensigt at være medlemmer af Europa-Parlamentet og Folketinget samtidig.
Det føler vi er en hensyntagen til den særlige arbejdsopgave, det er at varetage jobbet som europaparlamentariker, som jo nødvendigvis hovedsagelig må foregå i udlandet.
Men ikke desto mindre har vi haft den ud fra den praktiske overvejelse, at det ville ikke være godt for Det Konservative Folkeparti, hvis man havde et dobbeltmandat af den karakter.
Jeg vil gerne gentage, at vi mener, at jobbet som europaparlamentariker har en ganske særlig karakter, fordi jobbet nu engang foregår i udlandet.
Og selv om der også kan være lange transporttider indenlands, så må det generelt være sådan, at transporten til Bruxelles eller Luxembourg, eller hvor møderne nu bliver afholdt, vil være både besværligere og dyrere, end hvis det er internt her i landet, det foregår.
Og derfor føler jeg ikke, der er nogen som helst manglende logik i konkret at indtage den stilling, at den form for dobbeltmandat ønsker vi ikke at støtte, men i øvrigt kan vi konstatere, at der er personer, som klarer de andre former for dobbeltmandater fuldt ud tilfredsstillende, så der er ingen mangel på logik i det.
Det er at tage hensyn til jobbenes særlige karakter.